REPUBLIKA SRBIJA

NARODNA SKUPŠTINA

Odbor za ustavna pitanja i

zakonodavstvo

04 Broj 9-06/161-22

29. decembar 2022. godine

B e o g r a d

NARODNA SKUPŠTINA

Veza: Vaš 01 Broj: 9-6/161-22, od 15. decembra 2022. godine.

Narodni poslanik Milovan Jakovljević, na osnovu člana 287. Poslovnika Narodne skupštine, dana 15. decembra 2022. godine, u pisanom obliku, zatražio je obaveštenje od Odbora za ustavna pitanja i zakonodavstvo. U navedenom zahtevu se u prilogu dostavlja tekst, za koji se navodi da je u pitanju dopis koji je uputio građanin, koji nije imenovan, niti je tekst potpisan.

U priloženom tekstu se navodi:

„Shodno članu 194. i 195. Poslovnika Narodne skupštine, molimo da donosilac norme pojasni primenu člana 33. stav 2. Zakona o ugostiteljstvu („Službeni glasnik RS“, broj 17/2019), koji propisuje da fizičko lice može da vrši prodaju smeštajnih kapaciteta u ugostiteljskom objektu domaće radinosti i seoskog turističkog domaćinstva preko posrednika“.

ODGOVOR

Na osnovu člana 194. Poslovnika Narodne skupštine („Službeni glasnik RS", broj 20/12 - prečišćen tekst), predlog za autentično tumačenje zakona može da podnese Ustavom ovlašćeni predlagač zakona.

Pravo predlaganja zakona, drugih propisa i opštih akata na osnovu člana 107. Ustava Republike Srbije i člana 150. Poslovnika Narodne skupštine, imaju svaki narodni poslanik, Vlada, skupština autonomne pokrajine ili najmanje 30.000 birača.

Fizička i pravna lica imaju mogućnost da, na osnovu člana 80. Zakona o državnoj upravi („Službeni glasnik RS", br.79/2005, 101/2007, 95/2010, 99/2014, 47/2018 i 30/2018-dr.zakon), zatraže mišljenje o primeni odredaba zakona i drugih opštih akata od organa državne uprave, koji su dužni dužni da im daju odgovor u roku od 30 dana.

Ukoliko narodni poslanik Milovan Jakovljević, želi da pokrene postupak za autentično tumačenje odredbe člana 33. stav 2. Zakona o ugostiteljstvu („Službeni glasnik RS“, broj 17/2019), to može da učini tako što će, u skladu sa članom 194. stav 1. Poslovnika Narodne skupštine, kao Ustavom ovlašćeni predlagač zakona, podneti Predlog za donošenje autentičnog tumačenja odredbe člana 33. stav 2. Zakona o ugostiteljstvu.

PREDSEDNIK ODBORA

Jelena Žarić Kovačević

REPUBLIKA SRBIJA

NARODNA SKUPŠTINA

Odbor za ustavna pitanja i

zakonodavstvo

04 Broj 9-6/180-22

29. decembar 2022. godine

B e o g r a d

NARODNA SKUPŠTINA

Veza: Vaš 01 Broj: 9-6/180-22, od 23. decembra 2022. godine.

Narodni poslanik Radomir Lazović, na osnovu člana 287. Poslovnika Narodne skupštine, izneo je zahtev za obaveštenje i objašnjenje, na sednici Narodne skupštine Republike Srbije, održanoj 22. decembra 2022. godine.

U priloženom zahtevu se navodi:

„Šta se dešava sa narodnom inicijativom o zabrani iskopavanja litijuma i bora u Srbiji? Da bi građani znali, nakon predaje ove inicijative ona bi trebalo da ide na proveru Odboru i resornom ministarstvu. Ono što sam ja uspeo da utvrdim jeste da do Ministarstva državne uprave i lokalne samouprave ona nikada nije stigla iz Skupštine.

Postavljam pitanje Odboru za ustavna pitanja i zakonodavstvo – da li je inicijativa stigla do njih?“

ODGOVOR

Odboru za ustavna pitanja i zakonodavstvo nije dostavljena narodna inicijativa sa listom potpisnika, po kojoj bi postupio u skladu sa članom 67. Zakona o referendumu i narodnoj inicijativi („Službeni glasnik RS“, br. 111/21 i 119/21).

PREDSEDNIK ODBORA

Jelena Žarić Kovačević

REPUBLIKA SRBIJA

NARODNA SKUPŠTINA

Odbor za ustavna pitanja i

zakonodavstvo

04 Broj 9-6/162-22

29. decembar 2022. godine

B e o g r a d

NARODNA SKUPŠTINA

Veza: Vaš 01 Broj: 9-6/162-22, od 15. decembra 2022. godine.

Narodni poslanici Radomir Lazović, Robert Kozma, prof. dr Jelena Jerinić i prof. dr Đorđe Pavićević, na osnovu člana 287. Poslovnika Narodne skupštine, dana 16. decembra 2022. godine, u pisanom obliku, zatražili su obaveštenje od predsednika Odbora za ustavna pitanja i zakonodavstvo po kom osnovu i sa kojim obrazloženjem su na sednici Odbora za ustavna pitanja i zakonodavstvo održanoj 6. decembra 2022, odbačeni amandmani narodnih poslanika Radomira Lazovića, doc. dr Biljane Ćorđević, Roberta Kozme, prof. dr Đorđa Pavićevića i prof. dr Jelene Jerinić podneti na Predlog zakona o budžetu Republike Srbije za 2023. godinu, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2023. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2023. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2023. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2023. godinu, koji je podnela Vlada, i to sledeći amandmani:

- amandman na član 1. koji je podneo narodni poslanik Đorđe Pavićević;

- amandman na član 1. koji je podneo narodni poslanik Robert Kozma;

-amandman na član 1. koji je podnela narodna poslanica Jelena Jerinić;

- amandman na član 5. koji je podnela narodna poslanica Jelena Jerinić;

- amandman na član 5. koji je podneo narodni poslanik Ćorđe Pavićević;

- amandman na član 5. koji je podneo narodni poslanik Radomir Lazović;

- amandman na član 5. koji je podnela narodna poslanica Biljana Ćorđević;

- amandman na član 5. koji je podneo narodni poslanik Robert Kozma.

ODGOVOR

Odbor za ustavna pitanja i zakonodavstvo na osnovu člana 163. stav 2. Poslovnika Narodne skupštine („Službeni glasnik RS“ broj 20/12 – prečišćen tekst) odbacuje nepotpune i amandmane sa uvredljivom sadržinom, o čemu podnosi izveštaj Narodnoj skupštini. Amandman, odnosno predlog za izmenu i dopunu predloga zakona, je nepotpun ako ne sadrži elemente utvrđene u članu 162. Poslovnika Narodne skupštine i članu 62. Jedinstvenih metodoloških pravila za izradu propisa („Službeni glasnik RS“ broj 21/10).

Kada su u pitanju amandmani na predlog zakona o budžetu Republike Srbije, na njihovo pisanje se pored odredaba Poslovnika Narodne skupštine i Jedinstvenih metodoloških pravila za izradu propisa, primenjuju i odredbe Zakona o budžetskom sistemu („Službeni glasnik RS“, br. 54/2009, 73/2010, 101/2010, 101/2011, 93/2012, 62/2013, 63/2013 - ispravka, 108/2013, 142/2014, 68/2015 - dr. zakon, 103/2015, 9/2016, 113/2017, 95/2018, 31/2019, 72/2019, 149/2020, 118/2021, 118/-2021 - dr. zakon i 138/2022). Ovo je jedini slučaj u našem pravnom sistemu da je način izrade amandmana na predlog jednog zakona utvrđen nekim drugim zakonom. Tako je u članu 44. stav 1. Zakona o budžetskom sistemu utvrđeno da izmena predloga budžeta koju vrši Narodna skupština mora biti u okviru maksimuma ukupnog fiskalnog deficita utvrđenog u predlogu budžeta Vlade, u stavu 2. utvrđeno je da se suficit utvrđen u predlogu budžeta Vlade ne može koristiti za povećanje rashoda i izdatakapredloženih budžetom, u stavu 3. utvrđeno je da predlog za smanjenje prihoda, mora da sadrži mere za uvećanje drugih prihoda ili umanjenje rashoda i izdataka za isti iznos, i u stavu 4. utvrđeno je da predlog za uvećanje rashoda i izdataka mora da sadrži mere za uvećanje prihoda ili umanjenje drugih rashoda i izdataka za isti iznos. Ukoliko Odbor za ustavna pitanja i zakonodavstvo oceni da je podneti amandman napisan tako da ne sadrži elemente koje mora da sadrži u skladu sa Zakonom o budžetskom sistemu, takav amandman će odbaciti kao nepotpun.

U slučaju da Odbor oceni da amandman podnet na predlog zakona o budžetu nije u skladu sa Zakonom o budžetskom sistemu, ali uočena neusklađenost ne predstavlja odsustvo elemenata zbog kojeg se amandman odbacuje, o uočenoj neusklađenosti će u svom izveštaju obavestiti Narodnu skupštinu, koja će odlučiti o amandmanu.

Amandmani na član 1, koje su podneli narodni poslanici Đorđe Pavićević, Robert Kozma i Jelena Jerinić, i na član 5, koji su podneli narodni poslanici Jelena Jerinić, Đorđe Pavićević, Radomir Lazović, Biljana Đorđević i Robert Kozma, odbačeni su kao nepotpuni iz razloga što su članom 28. Zakona o budžetskom sistemu utvrđeni obavezni delovi iz kojih se budžet sastoji, i koji se izmenom predloga budžeta koji vrši Narodna skupština ne mogu menjati.

PREDSEDNIKODBORA

Jelena Žarić Kovačević